b"\n_START_ARTICLE_\nSeiferto galaktika\n_START_PARAGRAPH_\nSeiferto galaktika \xe2\x80\x93 galaktika, kurios branduolio spektre stebimos stiprios emisijos linijos, rodan\xc4\x8dios, kad ten esama jonizuot\xc5\xb3 duj\xc5\xb3. Galaktik\xc5\xb3 klas\xc4\x97 pavadinta Karlo Seiferto vardu, kuris 1943 m. pirmasis jas pasteb\xc4\x97jo. Seiferto galaktikos kartu su radijo ir kvazarin\xc4\x97mis priskiriamos aktyvi\xc5\xb3 galaktik\xc5\xb3 tipui. Manoma, kad Seiferto galaktik\xc5\xb3 branduoliuose gali b\xc5\xabti supermasyvios juodosios skyl\xc4\x97s.\n_START_SECTION_\nGalaktikos po\xc5\xbeymiai\n_START_PARAGRAPH_\n\xc5\xa0ios galaktikos da\xc5\xbenai yra spiralin\xc4\x97s, turin\xc4\x8dios ma\xc5\xbe\xc4\x85 ir \xc5\xa1vies\xc5\xb3 branduol\xc4\xaf. Branduolio spektre matomos stiprios ir pla\xc4\x8dios vandenilio, helio, azoto ir deguonies emisijos linijos, kurios rodo, kad i\xc5\xa1 Seiferto galaktikos branduolio kar\xc5\xa1tos dujos sklinda keli\xc5\xb3 t\xc5\xabkstan\xc4\x8di\xc5\xb3 kilometr\xc5\xb3 per sekund\xc4\x99 grei\xc4\x8diu. \xc5\xa0is linij\xc5\xb3 profilio i\xc5\xa1plitimas vadinamas Doplerio i\xc5\xa1plitimu._NEWLINE_Seiferto galaktikos stipriai spinduliuoja ir kituose diapazonuose - radijo, infraraudonajame, ultravioletiniame, Rentgeno. Sp\xc4\x97jama, kad emisija radijo diapazone atsiranda d\xc4\x97l sinchrotronin\xc4\x97s spinduliuot\xc4\x97s \xc4\x8diurk\xc5\xa1l\xc4\x97se. Ta\xc4\x8diau radijo spinduliuot\xc4\x97 i\xc5\xa1 Seiferto galaktik\xc5\xb3 n\xc4\x97ra tokia stipri, kaip infraraudonoji, kuri susidaro dulk\xc4\x97ms, esan\xc4\x8dioms netoli branduolio, 'perspinduliavus' kit\xc5\xb3 diapazon\xc5\xb3 spinduliuot\xc4\x99. Did\xc5\xbeiausios energijos- Rentgeno spinduli\xc5\xb3 - fotonai sukuriami kar\xc5\xa1tame vainike apie juod\xc4\x85j\xc4\x85 skyl\xc4\x99._NEWLINE_Skiriami du Seiferto galaktik\xc5\xb3 poklasiai- Sy1 ir Sy2. Sy1 galaktik\xc5\xb3 spektre matomos ir pla\xc4\x8dios, ir vidutinio plo\xc4\x8dio emisijos linijos, o Sy2- tik vidutinio."